偈頌十四首  其四
作者：釋宗杲
朝代：宋

paragraphs: 女流中有大丈夫，示現其身化其類。
以戒定慧解脫法，攝彼貪欲瞋恚癡。
雖處於中作佛事，如風行空無所依。
過去未來及現在，塵沙諸佛及菩薩。
異口同音發是言，善哉奇特世希有。
心源清凈無憂喜，不作無喜無憂想。
逢場作戲隨世緣，而於世緣無所著。
六月火雲燒碧空，雷聲忽震三千界。
銷除熱惱獲清涼，是彼丈夫誕時節。
我說此偈助光明，普施法界諸女人。